I august blev verdensrekorden i højeste hop med en kite slået fire gange på én dag i Thy. Nu vender Cold Hawaii Games tilbage til september, og det bliver igen med Cold Hawaii Big Air, hvilket kite-entusiaster verden over glæder sig til. For vinden og bølgerne langs Cold Hawaii-kysten findes ikke bedre. - Kitesurfere kørte fra det sydligere Europa til Danmark for at bruge vinden, der skabte uforlignelige betingelser i Cold Hawaii. Det højeste hop blev målt til 36,2 meter. Det er højere end rundetårnet, og i en lokal målestok er det 1,2 meter højere end Lodbjerg Fyr, fortæller Projektleder Kristian Kjøller, Friends of Cold Hawaii. Ikke fastlagt Kite big air er en disciplin, der går ud på at bruge bølgerne som ramper til at hoppe højt op og lave tricks i luften. - Og det er netop det, som Cold Hawaii Big Air går ud på, fortæller Kristian Kjøller. Da konkurrencen kræver kraftig vind, er dagen for konkurrencen ikke præcist fastlagt endnu. - Konkurrencen kan foregå inden for perioden fredag den 8. til søndag den 24. september. Så vi krydser fingre for et godt blæsevejr i september, påpeger Kristian Kjøller. Cold Hawaii Big Air tiltrækker nogle af verdens bedste, og danske Lucas Gramstrup fra Aarhus og Mikkel Hansen fra Frederikssund er de eneste to om at forsvar de danske farver. Slået rekorden Cold Hawaii Big Air har været holdt siden 2020 og interessen fra udlandet er kun vokset med årene. På bare fire år har Cold Hawaii Hawaii Big Air markeret sig som en konkurrence i absolut verdensklasse. - I 2021 slog Cold Hawaii Big Air rekorden som den big air-konkurrence i verden med de kraftigste vindstød. I 2022 gjorde vejrforholdene at atleterne opfandt helt nye tricks. Og set i lyset af augusts verdensrekorder, er der med andre ord kæmpe forventninger til 2023-udgaven af Cold Hawaii Big Air, fastslår Kristian Kjøller. - Vi har udtaget 18 atleter fra blandt andet Brasilien, Sydafrika, Spanien, Holland, Frankrig og Danmark. Det viser, helt klart at vi er top tre i verden inden for big air events. Ambitionen om at være verdens vildeste kite-konkurrence er godt på vej til at blive indfriet, understreger en forventningsfuld Kristian Kjøller. Cold Hawaii Big Air bliver holdt i Nørre Vorupør.
Da konkurrencen kræver kraftig vind, er dagen for konkurrencen ikke præcist fastlagt endnu.